|  |
| --- |
| Dokument oprettet 07. februar 2020Sag 140200 – Dok. 476544 |

**Vejledning til ansøgning om støtte fra Lokalpuljen 2020**

**1. Indledning**

Baggrund for puljen er en politiske aftale mellem regeringen (Venstre, Liberal Alliance og Det Konservative Folkeparti), Socialdemokratiet, Dansk Folkeparti, Radikale Venstre og Socialistisk Folkeparti om fordeling af spillehalsmidler.

Otte hovedorganisationer inden for det frivillige foreningsliv er udpeget som puljeansvarlige for hver deres pulje.

Danske Handicaporganisationer (DH) er udpeget som puljeansvarlig for en årlig pulje på 3.600.000 kr., som DH skal udmønte og administrere. Af beløbet fratrækkes et fastlagt beløb til administrationsomkostninger til hhv. Socialstyrelsen og DH. Det følger af aftalen, at DH som puljeansvarlig kan tilrettelæge de nærmere principper for fordeling af midlerne.

I 2018 udmøntede Danske Handicaporganisationer (DH) 2,63 mio. kr. ud af en bevilling på 3,53 mio.kr., hvorved der var et restbeløb på 0,9 mio. kr., som blev lagt oveni i bevillingen for 2019.  DH kunne således udmønte en ansøgningspulje svarende til 4.322.160 kr. for 2019. Af det beløb blev et restbeløb på 1,85 mio. kr. lagt oveni bevillingen for 2020

DH kan således udmønte en ansøgningspulje svarende til 5.275.052 kr. for 2020

Link til politisk aftale:

<http://www.skm.dk/media/1556622/endelig-aftaletekst-spillehalsmidlerne.pdf>

**2. Formål**

Ifølge den politiske aftale er det overordnede formål med puljen at styrke det frivillige lokale foreningsliv i hele Danmark og nå bredt ud og støtte så mange foreninger som muligt.

Den pulje som forvaltes af DH har til formål at understøtte lokale handicaporganisationer og –foreninger.

**3. Målgruppe**

Målgruppen er mennesker med handicap og deres pårørende.

Med målgruppe menes, hvem puljen skal komme til gode. Dvs. slutbrugerne af den aktivitet, som der søges midler til.

**4. Ansøgerkreds**

Ansøgerkredsen er lokale handicaporganisationer og -foreninger.

BEMÆRK: Lokale DH-afdelinger kan *ikke* søge puljen.

**5. Projektperiode**

Midlerne skal anvendes til aktiviteter, der finder sted inden for perioden fra den 1. december 2020 – 30. november 2021.

Dvs. hvis aktiviteten strækker sig over en længere periode, så skal aktiviteten både være startet op og afsluttet inden for den pågældende periode.

 **6. Støtteberettigede aktiviteter**

Der ydes støtte til aktiviteter, der har til formål at styrke det lokale handicappolitiske arbejde. Det kan fx være kurser, temadage, møder med lokalpolitikere og aktiviteter, der skaber synlighed om handicap i befolkningen.

**6. A Tildelingskriterier**

Ansøgningerne vurderes ud fra følgende generelle kriterier:

Relevans:
At aktivitetens formål og målgruppe ligger inden for puljens rammer.

Ansøgningen skal indeholde oplysninger om formål samt en beskrivelse af aktivitetens målgruppe inkl. en realistisk vurdering af, hvor mange i målgruppen, der får gavn af aktiviteten.

Beskrivelse:
At der er udarbejdet en beskrivelse af aktiviteten.

Det skal klart beskrives, hvilket problem aktiviteten skal løse for målgruppen, hvilken forandring det skal medføre for målgruppen, og hvordan aktiviteten understøtter formålet.

Organisering:
At det fremgår tydeligt hvem der er ansvarlig for aktiviteten samt aktivitetens organisatoriske forankring, så det sandsynliggøres, at aktiviteten kan gennemføres.

Budget:
At der er sammenhæng mellem budget og beskrevne aktiviteter, og at de enkelte budgetposter har en rimelig prisfastsættelse, samt at det forventede udbytte står mål med de samle forventede udgifter.

Budgettet skal indeholde fyldestgørende og sandfærdige oplysninger om aktivitetens forventede udgifter. Alle udgifter skal specificeres i budgettet opgjort for sig fx udgifter til oplægsholder, forplejning, transport. Der kan ikke budgetteres med uforudsete udgifter eller diverse.

Udgifter til transport følger statens lave takst for befordring.

**6. B Vægtningskriterier**

DH’s forretningsudvalg har desuden besluttet nogle vægtningskriterier, som puljen skal udmøntes efter. En stor del af handicappolitikken vedtages lokalt, og derfor er det lokale handicappolitiske arbejde vigtigt.

For at understøtte det lokale handicappolitiske arbejde giver disse tre fokuspunkter ansøgninger fortrinsret ved udmøntning af puljemidlerne:

Kompetenceopbygning af lokale repræsentanter:

Der gives midler til lokale organisatoriske og politiske kurser, der understøtter det lokale handicappolitiske arbejde.

Aktiviteter:

Der gives midler til tværgående handicappolitiske aktiviteter, der understøtter det politiske mål om at sikre et fuldt inkluderende samfund for mennesker med handicap.

Folkelig forankring, synlighed og markering af FN’s Handicapdag:

Der gives midler til at understøtte folkelig forankring, synlighed og markering af FN’s Handicapdag den 3. december, hvilket kan medvirke til større opmærksomhed om handicapområdet.

**6. C Tilskudsberettigede udgifter**

Der ydes støtte til disse typer af udgifter:

- Udgifter i forbindelse med aktiviteter der sigter på kompetenceudvikling af frivillige i lokale handicaporganisationer og –foreninger fx kursus, temadag, konference m.m. Det kan bl.a. være udgifter til honorar til underviser, lokaleleje, forplejning, transportudgifter, undervisningsmaterialer o.l.

- Udgifter i forbindelse med tværgående handicappolitiske aktiviteter, der understøtter det politiske mål om at sikre et fuldt inkluderende samfund for mennesker med handicap. Det kan fx være udgifter til møder med lokalpolitikere, høringer, borgermøder o.l.

- Udgifter i forbindelse med aktiviteter der har til formål at sikre folkelig forankring og synlighed om handicap i befolkningen generelt. Det kan fx være udgifter i forbindelse med trykte materialer, merchandise og deltagelse i lokale foreningsdage, Frivillig Fredag, arrangementer ifm. markering af FN’s handicapdag, uddelings af handicappris o.l.

**6. D Ikke-tilskudsberettigede udgifter**

Der ydes *ikke* tilskud til disse typer af udgifter:

- Aktiviteter uden for Danmark

- Lønudgifter

- Indkøb af computer, telefoner og andet IT-udstyr

- Aktiviteter der er fuldt finansieret fra anden side

- Aktiviteter der er igangsat eller afholdt inden ansøgningstidspunktet

- Anskaffelser der er bestilt eller indkøbt inden ansøgningstidspunktet

- Aktiviteter for personer uden lovligt ophold i Danmark

**7. Ansøgningsprocedure**

Puljen kan kun søges via elektronisk ansøgningsskema, som findes på [www.handicap.dk/lokalpuljen](http://www.handicap.dk/lokalpuljen). Ansøgere som ikke har anvendt ansøgningsskemaet vil ikke komme i betragtning.

Der kan kun søges til en aktivitet per ansøgningsskema, så søger man til flere aktiviteter, skal man anvende et ansøgningsskema per aktivitet.

Ansøgningsfristen er den 18. september kl. 12.00. Der kan forventes svar på ansøgningen via mail senest den 13. november 2020.

Ansøgninger der er indkommet efter ansøgningsfristen behandles ikke.

Der er en skriftlig vejledning til ansøgning om midler fra puljen, så ansøgerne på lige vilkår guides til en korrekt og fyldestgørende udfyldelse af skemaet.

Spørgsmål i forbindelse med ansøgning af puljen kan rettes til administrationschef Jesper Kejlhof på mail jk@handicap.dk, eller organisationskonsulent Rasmus Bach Andresen på rba@handicap.dk

**8. Budget**

De poster som skal medtages i budgettet er:

* Det ansøgte beløb (som en indtægt) samt en specifikation af de udgifter, som er forbundet med at gennemføre den ansøgte aktivitet, f.eks. kursusprisen, lokaleleje, transportudgifter, honorar til oplægsholder, forplejning, udgifter til revision.
* Herudover skal der udarbejdes en udbetalingsplan for tilskud over 50.000 kr.

Ved udarbejdelse af budget skal der anvendes det tilhørende budgetskema for opstilling af budget. (se bilag)

Øvrige bilag vil ikke indgå i sagsbehandlingen af ansøgningen.

**9. Vurdering af ansøgning**

Vurderingen af ansøgningen sker på baggrund af de opstillede tildelings- og vægtningskriterier, hvilket sikrer et ensartet grundlag og en lige behandling af ansøgningerne.

Der er nedsat et bevillingsudvalg, der består af to medlemmer af DH’s forretningsudvalg, to repræsentanter fra medlemsorganisationerne, der udpeges af Forretningsudvalget efter indstilling fra medlemsorganisationerne samt DH’s direktør. Alle medlemmer af bevillingsudvalget gøres opmærksom på, at de almindelige forvaltningsretlige principper er gældende for sagsbehandlingen.

Der foretages en konkret og individuel vurdering af hver ansøgning.

**10. Hvis projektet får tilskud**

For tilskud under 50.000 kr. skal der indsendes en tro og love-erklæring til DH’s sekretariat om, at tilskuddet er brugt til formålet. Tro og loveerklæringen skal indsendes senest en måned efter, at projektperioden er afsluttet. Såfremt tilskuddet ikke er anvendt til formålet, skal pengene tilbageføres til DH’s sekretariat med påført bevillingsnummer. De underliggende bilag skal opbevares hos tilskudsmodtager i 5 år som dokumentation for, at tilskuddet er brugt til formålet, jf. bekendtgørelsen af bogføringslov (§10). DH’s sekretariat vil desuden foretage stikprøver blandt tilskudsmodtagerne i 10 % af de bevilligede tilskud.

For tilskud over 50.000 kr. men under 100.000 kr. skal der udarbejdes et revideret regnskab for aktiviteten i overensstemmelse med §§ 13 og 14 i BEK nr. 97 af 27/01/2014 om regnskab og revision. Revisionen kan foretages af foreningens valgte revisor, der skal være regnskabskyndig, og personligt og økonomisk uafhængig af foreningen. Regnskabet skal indsendes til DH senest 2 måneder efter endt projektperiode.

For tilskud over 100.000 kr. skal der udarbejdes et revideret regnskab for aktiviteten i overensstemmelse med §§13 og 15 i Socialstyrelsens bekendtgørelse nr. 97 af 27. januar 2014 om regnskab og revision. Regnskabet skal være revideret af en registreret eller statsautoriseret revisor. Regnskabet skal indsendes til DH senest 2 måneder efter endt projektperiode.

Hvis tilskuddet ikke er forbrugt fuldt ud skal et overskydende beløb returneres til DH med påført bevillingsnummer.

Bemærk at regnskabet skal matche budgettet post for post.

For bevillinger over 50.000 kr. indsendes der sammen med regnskabet en kort beskrivelse

af målopfyldelsen, herunder eventuelt deltagerantal mm.

Udbetaling af tilskud

Tilskud under 50.000 kr. udbetales på en gang.

Tilskud over 50.000 kr. udbetales i overensstemmelse med den udbetalingsplan, som er udarbejdet.

Udbetaling sker kun til en foreningskonto. Der kan ikke ske udbetaling til en privat konto.

**11. Hvis projektet ikke får tilskud**

Ansøgeren vil via mail modtage et begrundet afslag og blive orienteret om at afgørelsen *ikke* kan påklages til Socialstyrelsen, men at klager over forvaltningen kan rettes til Socialstyrelsen.